遊戲業界亦都對事件十分關注，例如小島秀夫嘅 Kojima Productions 於 2020 年 2 月 10 日發出聲明（註：連結中名詞解釋：日本人稱呼澳洲為「豪洲」），即日起推出「Connect For Australia」嘅 T-Shirt（3,300 日元連稅，約 HKD 235）以及 PS4 頭像（110 日元連稅，日版 PS Store 限定）。
以上收益扣取成本將全數撥捐「英國王立動物虐待防止協會（The Royal Society for the Prevention of Cruelty to Animals – RSPCA）」澳洲分部，大家可以即日起至 2 月 29 日香港時間 22:59 為止於網上購買。
除左 Kojima Productions，另一間公司 Bungie 亦都以旗下作品《Destiny》作為主題，設計左「GUARDIANS FOR AUSTRALIA」T-Shirt（USD 24.99，約 HKD 195），所有收益將會分成兩半，分別撥捐澳洲義工消防團體「New South Wales Rural Fire Service（新南威爾士州鄉區消防局）」，以及澳洲野生動物保護團體「WIRES」 。
Ubisoft 亦都對事件表示深切哀悼，並已經捐贈 AUD 30,000 往澳洲紅十字會救災部門，並於官方 Twitter 上面每日呼籲網友及有心人有錢出錢、有力出力。
雖然香港嘅朋友們而家都自身難保，不過，假如你仲心有餘力，又對上面嘅周邊有興趣嘅，不妨入手兩件，當係少少心意！